Насычаная праграма кніжнай выстаўкі-кірмашу ўключала ў сябе болей як 400 (!) мерапрыемстваў. Уражлівая, пагадзіцеся, лічба!.. За пяць дзён – ажно 400 мерапрыемстваў!.. Адна прэзентацыя змяняла другую. На змену аўтограф-сесіям прыходзілі “круглыя сталы”, дыскусіі і рознага характару квэсты, флэш-мобы… Паэты чыталі вершы. Празаікі расказвалі пра свае няпростыя сюжэты. Выдавецтвы шчодра дзяліліся сваімі планамі. Асобнае месца займала праграма Міжнароднага сімпозіума літаратараў “Пісьменнік і час”. Прыехала з розных краін амаль 50 паэтаў, празаікаў, літаратуразнаўцаў, публіцыстаў, перакладчыкаў … З 20 розных краін – з Еўропы, Азіі і нават са Злучаных Штатаў Амерыкі.